text: CCOO URV: de maig 2015
  Sobre el robatori de les pagues extres: #NoCallem!
  Tal com us hem anat explicant, CCOO continuem lluitant en tots els fronts possibles per recuperar el que ens han arrabassat de manera injusta, inútil i il·legal. Amb l'ajut del nostre Gabinet Jurídic, hem decidit tornar a anar als tribunals per denunciar, d'una banda, el robatori de les pagues dobles de 2013 i 2014, i de l'altra, el nyap de la Generalitat en el retorn de la part meritada de la paga 2012.
  Pagues 2013 i 2014: seguint la línia de la sentència que vam guanyar a la Sala Social del Tribunal Superior de Justícia de Catalunya (TSJC) per la part meritada de la paga de 2012, CCOO Universitats hem presentat una demanda davant aquest mateix tribunal per reclamar la part meritada de les pagues de 2013 i 2014 (la podeu veure aquí). Confiem en que el tribunal torni a donar la raó als treballadors –com va fer anteriorment– i que, en aquesta ocasió, les universitats no ens facin perdre el temps amb recursos que només busquen retardar el retorn del que és nostre. No cal dir que, si guanyem aquesta demanda, demanarem immediatament l'equiparació per a tot el personal funcionari, com hem fet en anteriors ocasions.
  Paga de 2012: CCOO hem impugnat, per la via contenciosa-administrativa, l'Acord de Govern 33/2015 de la Generalitat, que ressuscita la retallada del 5%, per aconseguir que els treballadors públics recuperem tot el que els pertoca, sense retallades addicionals. D'altra banda, els advocats estan estudiant les possibilitats per exigir l'execució de la sentència favorable del Tribunal Superior de Justícia de Catalunya, atès que, per al personal laboral, la part meritada supera àmpliament el que ens han tornat al mes d'abril.
  Estem a la vostra disposició per resoldre qualsevol dubte sobre aquesta qüestió. Us seguirem informant,